Wat is die NGV? - Solidariteit GildesSolidariteit Gildes Wat is die NGV? - Solidariteit Gildes
Tuis / NGV / Wat is die NGV?
Die NGV sal 'n staatsgereguleerde nasionale gesondheidsfonds wees wat essensiële gesondheidsorg en algemene dekking vir alle Suid-Afrikaners op gelyke vlak voorsien.
Die staat sal dus 'n mandjie van dienste saamstel en alles wat binne hierdie mandjie val, sal slegs deur die staat hanteerkan word.
Die staat behartig die totale administrasie van die fonds.
Die staat maak op hierdie punt geen geheim daarvan nie dat daar inderdaad rantsoenering sal plaasvind as daar tekorte sou ontstaan.
Die NGV koop en voorsien "alle" gesondheidsdienste namens verbruikers / pasiënte.
Die pakket wat aangebied gaan word, word gebaseer op basiese voordele wat mediese fondse tans bied, maar dis nog onseker wat presies aangebied gaan word. Sien Aanhangsel A.
Die jongste inligting lyk bietjie anders en daar word gepraat van "areas" van fokus tydens die implementeringsproses. Sien Aanhangsel B.
Dokters, toerusting, medisyne en ondersteuningsdienste gaan so versprei word dat almal gelyke toegang daartoe het.
Dit beteken dus dat gesondheidspraktisyns, as deel van hulle akkreditasie, ingedeel sal word na die areas of wyke waar die grootste nood bestaan, dat hulle slegs binne daardie wyk werksaam sal wees en dat al hulle pasiënte vanuit daardie wyk sal kom.
Almal betaal 'n verpligte progressiewe en proporsionele bydrae – ooreenkomstig hulle vermoë om te betaal. Almal het dus dieselfde mediese dekking en voordele ten spyte van sosio-ekonomiese status.
Die NGV sal deur middel van belasting befonds word. Hierdie belasting sal die plek neem van normale betalings aan mediese fondse. Dit is onduidelik in watter mate privaat mediese fondse ná die instelling van die NGV sal voortbestaan. Indien hulle steeds bestaan, sal dit wees om aanvullende dienste te dek wat buite die NGV se mandjie val.
Die NGV-fonds sal alle dokters en gesondheidsorgverskaffers in die openbare en die privaat sektor betaal. Die rol van privaat gesondheidspraktisyns en hospitale is tans nog baie onduidelik. Dit kan wees dat hulle slegs aanvullende dienste sal lewer.
Die vergoeding van gesondheidspraktisyns sal dus ook ooreenkomstig die nood van die betrokke wyk bepaal word. Dit is nog onseker hoe die berekeninge gaan lyk, maar daar is sprake van 'n kapitasiestelsel waar mediese praktisyns vergoed sal word volgens die aantal mense wat in hulle wyk woon.
Die NGV sal alle medisyne en toerusting koop en uit die fonds daarvoor betaal.
Hospitale, mediese praktisyns en ander instellings sal nie die vryheid geniet om self hulle toerusting en medikasie aan te koop nie. Alle aankope sal slegs deur die fonds, soos geadministreer deur die staat, plaasvind.
Die staat sal kan besluit watter behandeling verskaf mag word, watter diagnostiese toetse gebruik mag word en watter nuwe tegnologieë toelaatbaar sal wees.